Stampa t-test tal-qari ... Is-Sittax-il Ġimgħa taż-Żmien ta' Matul is-Sena Jarmi ħtijietna kollha f'qiegħ il-baħar. Għeluq il-Ktieb tal-Profeta Mikea Irgħa l-poplu tiegħek taħt ix-xettru tiegħek, il-merħla, il-wirt tiegħek, maqtugħa għaliha ġol-foresta, fil-qalba ta' ġnejna sabiħa. Jalla tirgħa f'Basan u f'Gilgħad, bħal fiż-żmien ta' dari! Urina għeġubijietek, bħal meta ħriġt mill-Eġittu. Min hu Alla bħalek li jneħħi l-ħażen, u jaħfer id-dnub lil fdal wirtu? Hu ma żammx il-korla tiegħu għal dejjem, għax lilu jogħġbu juri ħniena. U hu jerġa' jħenn għalina, jixħet ħżunitna taħt saqajh, jarmi ħtijietna kollha f'qiegħ il-baħar. Ġib ruħek ma' Ġakobb bil-fedeltà, bil-ħniena ma' Abraham, bħalma ħlift lil missirijietna minn żmien il-qedem. Il-Kelma tal-Mulej R/. Irroddu ħajr lil Alla R/. (8a): Uri lilna, Mulej, it-tieba tiegħek Urejt imħabbtek, Mulej, lejn artek; reġġajt 'il Ġakobb lura mill-jasar. Neħħejt il-ħtija tal-poplu tiegħek; ħfirtilhom dnubiethom kollha. Reġġajt lura l-qilla tiegħek; taffejt is-saħna tal-korla tiegħek. R/. Reġġagħna għal li konna, Alla tas-salvazzjoni tagħna, warrab minn fuqna l-qilla tiegħek. Se tibqa' għal dejjem tinkorla għalina? Se tibqa' għal dejjem tagħdab kontrina? R/. Mhux int li terġa' tagħtina l-ħajja, biex jifraħ bik il-poplu tiegħek? Uri lilna, Mulej, it-tieba tiegħek, u s-salvazzjoni tiegħek agħtina. R/. AKKLAMAZZJONI QABEL L-EVANĠELJU Ġw 14, 23 Jekk xi ħadd iħobbni, iħares kelmti, jgħid il-Mulej, u Missieri jħobbu, u aħna niġu għandu. EVANĠELJU Medd idu lejn id-dixxipli tiegħu u qal: "Dawn, araw, huma ommi u ħuti!" Qari mill-Evanġelju skont San Mattew F'dak iż-żmien, kif Ġesù kien għadu qiegħed ikellem lin-nies, ġew ommu u ħutu, waqfu barra u fittxew li jkellmuh. Xi ħadd qallu: "Ara, ommok u ħutek qegħdin barra jfittxu li jkellmuk". Iżda hu wieġeb lil dak li kellmu, u qallu: "Min hi ommi? U min huma ħuti?". Imbagħad medd idu lejn id-dixxipli tiegħu u qal: "Dawn, araw, huma ommi u ħuti. Għax kull min jagħmel ir-rieda ta' Missieri li hu fis-smewwiet, dak huwa ħija, u oħti, u ommi". Il-Kelma tal-Mulej R/. Tifħir lilek Kristu
Qari tal-Quddies tat-Tlieta tas-XVI-il ġimgħa matul is-Sena